CELEX: 32022R0805
Language: lt
Date: 2022-02-16 00:00:00
Title: Komisijos deleguotasis reglamentas (ES) 2022/805 2022 m. vasario 16 d. kuriuo Europos Parlamento ir Tarybos reglamentas (ES) 2016/1011 papildomas nustatant mokesčius, taikomus Europos vertybinių popierių ir rinkų institucijai vykdant tam tikrų lyginamųjų indeksų administratorių priežiūrą (Tekstas svarbus EEE)

2022 5 24   
               
               
                  LT
               
               
                  Europos Sąjungos oficialusis leidinys
               
               
                  L 145/14
               
            
         KOMISIJOS DELEGUOTASIS REGLAMENTAS (ES) 2022/805
         2022 m. vasario 16 d.
         kuriuo Europos Parlamento ir Tarybos reglamentas (ES) 2016/1011 papildomas nustatant mokesčius, taikomus Europos vertybinių popierių ir rinkų institucijai vykdant tam tikrų lyginamųjų indeksų administratorių priežiūrą
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, kuriuo iš dalies keičiami direktyvos 2008/48/EB ir 2014/17/ES bei Reglamentas (ES) Nr. 596/2014 (1), ypač į jo 48l straipsnio 3 dalį,
         kadangi:
         
                     (1)
                  
                  
                     Reglamento (ES) 2016/1011 48l straipsnyje reikalaujama, kad ESMA ypatingos svarbos lyginamųjų indeksų administratoriams ir trečiųjų šalių lyginamųjų indeksų administratoriams taikytų mokesčius, siejamus su paraiškomis dėl veiklos leidimo išdavimo pagal to reglamento 34 straipsnį ir paraiškomis dėl pripažinimo pagal 32 straipsnį, taip pat metinius mokesčius, siejamus su jos užduočių, susijusių su ypatingos svarbos lyginamųjų indeksų administratoriais ir pripažintais trečiųjų šalių lyginamųjų indeksų administratoriais, vykdymu pagal tą reglamentą. Reglamento (ES) 2016/1011 48l straipsnio 2 dalyje reikalaujama, kad tokie mokesčiai būtų proporcingi atitinkamo lyginamojo indekso administratoriaus apyvartai ir apimtų visas išlaidas, kurias ESMA patiria pagal tą reglamentą išduodama veiklos leidimą arba pripažinimą ir vykdydama savo užduotis, susijusias su ypatingos svarbos lyginamųjų indeksų administratoriais ir trečiųjų šalių lyginamųjų indeksų administratoriais;
                  
               
                     (2)
                  
                  
                     mokesčiai, imami už ESMA veiklą, susijusią su ypatingos svarbos lyginamųjų indeksų ir trečiųjų šalių lyginamųjų indeksų administratoriais, turėtų būti tokio dydžio, kad nesusidarytų didelio deficito arba pertekliaus. Tais atvejais, kai nuolat susidaro didelis perteklius arba deficitas, mokesčių dydis turėtų būti persvarstytas;
                  
               
                     (3)
                  
                  
                     ypatingos svarbos ir trečiųjų valstybių lyginamųjų indeksų administratoriams turėtų būti taikomi mokesčiai, siejami su paraiškomis dėl veiklos leidimo išdavimo (leidimo išdavimo mokesčiai) ir pripažinimo (pripažinimo mokesčiai), siekiant padengti ESMA išlaidas, susijusias su paraiškų dėl veiklos leidimų išdavimo ir dėl pripažinimo nagrinėjimu, įskaitant išlaidas, susijusias su paraiškų išsamumo patikrinimu, papildomos informacijos prašymu, sprendimų rengimu, ir išlaidas, susijusias su ypatingos svarbos lyginamųjų indeksų sisteminės svarbos ir trečiųjų šalių lyginamųjų indeksų administratorių atitikties vertinimu;
                  
               
                     (4)
                  
                  
                     atsižvelgiant į tai, kad vertinant paraiškas reikia daug išteklių, nepriklausomai nuo to, ar jas pateikė stambūs ar smulkūs administratoriai, pripažinimo mokestis turėtų būti fiksuota suma, vienoda visiems trečiųjų šalių administratoriams;
                  
               
                     (5)
                  
                  
                     remiantis numatomu darbo krūviu ir susijusiomis ESMA išlaidomis, kad vienkartinis pripažinimo mokestis jas visiškai padengtų, nustatyta pripažinimo paraiškos vertinimo išlaidų suma turėtų būti 40 000 EUR;
                  
               
                     (6)
                  
                  
                     ypatingos svarbos lyginamieji indeksai pagal Reglamentą (ES) 2016/1011 tikrinami intensyviau, o jų administratoriai turi laikytis griežtesnių organizacinių reikalavimų. Dėl to veiklos leidimų išdavimo procesas yra susijęs su didesniu ESMA darbo krūviu. Todėl mokestis už veiklos leidimo išdavimą ypatingos svarbos lyginamojo indekso administratoriui turėtų būti gerokai didesnis už paraiškos dėl pripažinimo vertinimo mokestį;
                  
               
                     (7)
                  
                  
                     siekiant skatinti gaunamų paraiškų kokybę ir išsamumą ir laikantis ESMA požiūrio į jos prižiūrimų subjektų registraciją, pripažinimo mokestis turėtų būti mokamas paraiškos pateikimo metu;
                  
               
                     (8)
                  
                  
                     ypatingos svarbos lyginamųjų indeksų ir pripažintų trečiųjų šalių lyginamųjų indeksų administratoriams taip pat turi būti taikomi metiniai mokesčiai, kurie padengtų ESMA išlaidas, susijusias su nuolatinės tokių administratorių priežiūros užduočių vykdymu pagal Reglamentą (ES) 2016/1011. Kalbant apie trečiųjų šalių lyginamuosius indeksus, tokie mokesčiai turėtų padengti bendradarbiavimo susitarimų su trečiųjų šalių institucijomis įgyvendinimo ir palaikymo bei reguliavimo ir priežiūros pokyčių trečiosiose šalyse stebėsenos išlaidas. Kalbant apie ypatingos svarbos lyginamuosius indeksus, mokesčiai taip pat turėtų padengti ESMA patirtas išlaidas, susijusias su nuolatine priežiūra, kaip tie administratoriai laikosi Reglamento (ES) 2016/1011 48l straipsnyje ir VI antraštinėje dalyje nustatytų reikalavimų, be kita ko, tikrinant palyginamų reikalavimų laikymąsi, jei buvo pripažinta, kad jų laikomasi;
                  
               
                     (9)
                  
                  
                     ypatingos svarbos lyginamojo indekso nuolatinės priežiūros sąnaudos priklauso nuo to, ar reikalaujama, kad ESMA sudarytų to lyginamojo indekso priežiūros institucijų kolegiją ir jai pirmininkautų, o tai yra didelis papildomas darbo krūvis. Dėl to nustatant priežiūros mokesčius tikslinga šiuos du atvejus atskirti. Tačiau ypatingos svarbos lyginamųjų indeksų kategorijoje nereikėtų diferencijuoti priežiūros mokesčių pagal administratoriaus metinę apyvartą, nes ypatingos svarbos lyginamieji indeksai iš esmės daro sisteminį poveikį Sąjungoje;
                  
               
                     (10)
                  
                  
                     trečiųjų šalių lyginamųjų indeksų administratoriai sprendimą teikti paraišką dėl pripažinimo Sąjungoje priima komerciniais sumetimais, nes tikisi, kad teikdami savo lyginamuosius indeksus Sąjungoje jie gaus pajamų. Todėl pripažintiems trečiųjų šalių lyginamųjų indeksų administratoriams priežiūros mokesčiai turėtų būti moduliuojami atsižvelgiant į pajamas, kurias jie gauna naudodami šiuos lyginamuosius indeksus Sąjungoje. Tais atvejais, kai pajamų negaunama, turėtų būti nustatytas minimalus 20 000 EUR priežiūros mokestis;
                  
               
                     (11)
                  
                  
                     siekiant atgrasyti nuo pakartotinių ar nepagrįstų paraiškų, pripažinimo ir veiklos leidimo išdavimo mokesčiai neturėtų būti kompensuojami tuo atveju, kai pareiškėjas atsiima savo paraišką. Kadangi administracinis darbas, kurį reikia atlikti gavus paraišką dėl pripažinimo arba veiklos leidimo išdavimo, kuri yra atmetama, yra toks pat, kaip ir tuo atveju, kai paraiška priimama, pripažinimo mokesčiai ir veiklos leidimo išdavimo mokesčiai neturėtų būti grąžinami, jei paraiška dėl veiklos leidimo išdavimo arba dėl pripažinimo atmetama;
                  
               
                     (12)
                  
                  
                     pagal Europos Parlamento ir Tarybos reglamentą (ES) 2021/168 (2) trečiųjų šalių lyginamieji indeksai gali būti naudojami Sąjungoje nereikalaujant, kad atitinkami administratoriai siektų lygiavertiškumo, pripažinimo ar patvirtinimo pereinamuoju laikotarpiu, kuris pratęstas iki 2023 m. Šiuo pereinamuoju laikotarpiu trečiosiose šalyse įsisteigusių lyginamųjų indeksų administratorių pripažinimas Sąjungoje yra neprivalomas; tai reiškia, kad pasibaigus pereinamajam laikotarpiui jų lyginamieji indeksai ir toliau galės būti naudojami Sąjungoje. Dėl to šiuo laikotarpiu nuostatos dėl pripažinimo ir priežiūros mokesčių turėtų būti taikomos tik trečiosiose šalyse esantiems administratoriams, kurie savanoriškai kreipėsi dėl pripažinimo iki Reglamentu (ES) 2021/168 nustatyto pereinamojo laikotarpio pabaigos ir kai atitinkama nacionalinė kompetentinga institucija arba ESMA pripažinimą suteikė;
                  
               
                     (13)
                  
                  
                     Siekiant užtikrinti sklandų ESMA suteiktų naujų priežiūros įgaliojimų taikymą, šis reglamentas turėtų įsigalioti skubos tvarka,
                  
               PRIĖMĖ ŠĮ REGLAMENTĄ:
         
            1 straipsnis.
            Dalykas ir taikymo sritis
            Šiuo reglamentu nustatomos taisyklės dėl mokesčių, kuriuos ESMA gali taikyti lyginamųjų indeksų administratoriams už veiklos leidimų išdavimą, pripažinimą ir priežiūrą.
         
         
            2 straipsnis
            Apibrėžtys
            Šiame reglamente vartojamų terminų apibrėžtys:
            
                        1)
                     
                     
                        ypatingos svarbos lyginamasis indeksas – ypatingos svarbos lyginamasis indeksas pagal Reglamento (ES) 2016/1011 20 straipsnio 1 dalies a ir c punktus;
                     
                  
                        2)
                     
                     
                        trečiosios šalies lyginamasis indeksas – lyginamasis indeksas, kurio administratorius yra už Sąjungos ribų.
                     
                  
         
            3 straipsnis
            Pripažinimo ir veiklos leidimo išdavimo mokesčiai
            
               1.   Trečiojoje šalyje įsteigtas lyginamojo indekso administratorius, kuris kreipiasi dėl pripažinimo pagal Reglamento (ES) 2016/1011 32 straipsnį, moka 40 000 EUR pripažinimo mokestį.
            
            
               2.   Trečiojoje šalyje įsteigtas ypatingos svarbos lyginamojo indekso administratorius, kuris kreipiasi dėl veiklos leidimo išdavimo pagal Reglamento (ES) 2016/1011 34 straipsnį, moka 250 000 EUR paraiškos mokestį.
            
            
               3.   Veiklos leidimo išdavimo ir pripažinimo mokesčiai sumokami paraiškos pateikimo metu, gavus ESMA debetinį dokumentą.
            
            
               4.   Jei nacionalinės kompetentingos institucijos gauna paraiškas po 2021 m. spalio 1 d. ir jas perduoda ESMA, pripažinimo mokesčiai sumokami 2022 m. pradžioje.
            
            
               5.   Pripažinimo ir veiklos leidimo išdavimo mokesčiai nekompensuojami.
            
         
         
            4 straipsnis
            Metiniai priežiūros mokesčiai
            
               1.   Vieno ar daugiau ypatingos svarbos lyginamųjų indeksų administratorius moka tokį metinį priežiūros mokestį:
               
                           a)
                        
                        
                           250 000 EUR tais atvejais, kai ESMA pagal Reglamento (ES) 2016/1011 46 straipsnį turi pirmininkauti priežiūros institucijų kolegijai;
                        
                     
                           b)
                        
                        
                           200 000 EUR tais atvejais, kai ESMA pagal Reglamento (ES) 2016/1011 46 straipsnį neturi pirmininkauti priežiūros institucijų kolegijai.
                        
                     
            
               2.   ESMA pripažintas lyginamųjų indeksų administratorius, įsisteigęs trečiojoje šalyje, moka metinį priežiūros mokestį, apskaičiuotą taip:
               
                           a)
                        
                        
                           metinis priežiūros mokestis tam tikrais n metais yra bendras metinis pripažintų trečiųjų šalių administratorių mokestis, pakoreguotas pagal apyvartos koeficientą;
                        
                     
                           b)
                        
                        
                           bendras metinis pripažintų trečiųjų šalių administratorių mokestis tam tikrais n metais yra lygus tų n metų ESMA priežiūros biudžetui pagal Reglamentą (ES) 2016/1011, atėmus metinius priežiūros mokesčius, kuriuos ESMA turi mokėti ypatingos svarbos lyginamųjų indeksų administratoriai n metais;
                        
                     
                           c)
                        
                        
                           kiekvieno trečiosios šalies administratoriaus apyvartos koeficientas yra jo pagrindu imamos apyvartos dalis bendroje visų pripažintų trečiųjų šalių administratorių apyvartoje.
                           
                     
                           d)
                        
                        
                           minimalus metinis priežiūros mokestis pripažintiems trečiųjų šalių administratoriams yra 20 000 EUR, įskaitant atvejus, kai pripažinto trečiosios šalies administratoriaus pagrindu imama apyvarta lygi nuliui.
                        
                     
            
               3.   Lyginamųjų indeksų administratoriai atitinkamus metinius priežiūros mokesčius sumoka ESMA ne vėliau kaip tų kalendorinių metų, kuriais jie turi būti sumokėti, kovo 31 d. Jei ankstesnių kalendorinių metų informacijos nėra, mokesčiai apskaičiuojami remiantis naujausia turima informacija apie metinius mokesčius. Sumokėti metiniai mokesčiai nekompensuojami.
            
         
         
            5 straipsnis
            Metiniai priežiūros mokesčiai pripažinimo arba leidimo išdavimo metais
            Nukrypstant nuo 4 straipsnio, pirmaisiais metais priežiūros mokestis pripažintiems trečiųjų šalių administratoriams ir leidimus turintiems ypatingos svarbos lyginamųjų indeksų administratoriams už metus, kuriais jie buvo pripažinti arba kuriais jiems suteiktas leidimas, apskaičiuojamas sumažinant priežiūros mokestį pagal tokį koeficientą:
            
               
            Pirmųjų metų priežiūros mokestis sumokamas po to, kai ESMA praneša administratoriui, kad jo prašymas patenkintas, ir per 30 dienų nuo atitinkamo ESMA debetinio dokumento išdavimo dienos.
            Nukrypstant nuo šios nuostatos, tais atvejais, kai lyginamojo indekso administratoriui veiklos leidimas suteiktas gruodžio mėn., pirmųjų metų priežiūros mokesčio jis nemoka.
         
         
            6 straipsnis
            Pagrindu imama apyvarta
            Pripažinto trečiosios šalies lyginamojo indekso administratoriaus apyvarta yra jo pajamos, susijusios su prižiūrimų subjektų Sąjungoje naudojamais jo lyginamaisiais indeksais, sukauptos per paskutinius pasibaigusius lyginamųjų indeksų administratoriaus finansinius metus.
            Pripažintas trečiosios šalies lyginamojo indekso administratorius kasmet pateikia ESMA audituotus duomenis, patvirtinančius pajamas, susijusias su jo lyginamųjų indeksų naudojimu Sąjungoje. Duomenys patvirtinami išorės auditu ir pateikiami ESMA elektroniniu būdu iki kiekvienų metų rugsėjo 30 d. Jei trečiosios šalies administratorius pripažįstamas po kalendorinių metų rugsėjo 30 d., jis pateikia duomenis iš karto po pripažinimo ir iki kalendorinių pripažinimo metų pabaigos. Dokumentai, kuriuose pateikiami audituoti duomenys, pateikiami finansinių paslaugų sektoriuje įprasta kalba.
            Jei nurodytos pajamos išreikštos ne eurais, o kita valiuta, ESMA jas konvertuoja į sumą eurais, taikydama vidutinį užsienio valiutos keitimo į eurus kursą, taikytą laikotarpiu, kuriuo pajamos buvo užregistruotos. Tuo tikslu naudojamas Europos Centrinio Banko paskelbtas orientacinis užsienio valiutos keitimo į eurus kursas.
            Trečiųjų šalių administratoriai, pripažinti iki 2022 m. sausio 1 d., savo 2020 m. apyvartą pateikia ESMA iki 2022 m. sausio 31 d.
         
         
            7 straipsnis
            Bendra mokėjimo tvarka
            
               1.   Visi mokesčiai mokami eurais.
            
            
               2.   Už vėluojančius mokėjimus kasdien skaičiuojami delspinigiai, lygūs 0,1 % mokėtinos sumos.
            
         
         
            8 straipsnis
            Paraiškos mokesčio ir mokesčio už veiklos leidimo išdavimą mokėjimas
            
               1.   Visi mokesčiai už paraiškas, veiklos leidimų išdavimą ar galiojimo pratęsimą tampa mokėtini tuo metu, kai lyginamojo indekso administratorius pateikia paraišką, ir sumokami per 30 dienų nuo ESMA sąskaitos faktūros išrašymo dienos.
            
            
               2.   ESMA nekompensuoja mokesčių lyginamojo indekso administratoriui, kuris nusprendžia atsiimti savo paraišką dėl veiklos leidimo išdavimo.
            
         
         
            9 straipsnis
            Metinių priežiūros mokesčių mokėjimas
            
               1.   4 straipsnyje nurodytas metinis priežiūros mokestis už finansinius metus sumokamas ESMA iki tų kalendorinių metų, už kuriuos jis mokamas, kovo 31 d. Mokesčiai apskaičiuojami remiantis naujausia turima informacija apie metinius mokesčius.
            
            
               2.   ESMA metinių priežiūros mokesčių nekompensuoja.
            
            
               3.   ESMA nusiunčia sąskaitą faktūrą lyginamojo indekso administratoriui likus ne mažiau kaip 30 dienų iki mokėjimo termino pabaigos.
            
         
         
            10 straipsnis
            Kompensavimas nacionalinėms kompetentingoms institucijoms
            
               1.   Jei ESMA užduotis perduoda nacionalinėms kompetentingoms institucijoms, tik ESMA ima pripažinimo mokestį ir metinius priežiūros mokesčius iš trečiųjų šalių administratorių ir ypatingos svarbos lyginamųjų indeksų administratorių.
            
            
               2.   ESMA kompensuoja nacionalinei kompetentingai institucijai faktines išlaidas, patirtas vykdant darbą pagal Reglamentą (ES) 2016/1011, kurių suma atitinka šias sąlygas:
               
                           a)
                        
                        
                           dėl sumos ESMA ir kompetentinga institucija susitaria prieš perduodant užduotis;
                        
                     
                           b)
                        
                        
                           suma yra mažesnė už bendrą priežiūros mokesčių, kuriuos ESMA sumokėjo atitinkami lyginamųjų indeksų administratoriai, sumą.
                        
                     
         
         
            11 straipsnis
            Pereinamojo laikotarpio nuostatos
            
               1.   3 straipsnis netaikomas ypatingos svarbos lyginamųjų indeksų ir trečiųjų šalių lyginamųjų indeksų administratoriams, kuriems nacionalinės kompetentingos institucijos jau suteikė veiklos leidimą arba kuriuos jos pripažino iki šio reglamento įsigaliojimo.
            
            
               2.   Nukrypstant nuo 12 straipsnio 1 dalies, jei šis reglamentas įsigalioja po trečio 2022 m. mėnesio, ESMA prižiūrimiems lyginamųjų indeksų administratoriams taikomi 2022 m. metiniai priežiūros mokesčiai turi būti sumokėti per 30 dienų nuo ESMA sąskaitos faktūros išrašymo dienos.
            
            
               3.   Siekiant pagal 4 straipsnio 2 dalį apskaičiuoti metinius priežiūros mokesčius, taikytinus ESMA prižiūrimiems lyginamųjų indeksų administratoriams, 2022 m. pagrindu imama apyvarta, nukrypstant nuo 4 straipsnio 2 dalies a–d punktų, preliminariai grindžiama 2021 m. gautomis pajamomis. Parengus 2021 m. audituotas ataskaitas, lyginamųjų indeksų administratoriai nedelsdami jas pateikia ESMA. ESMA perskaičiuos 2021 m. metinius priežiūros mokesčius, remdamasi audituotomis ataskaitomis, ir kiekvienam lyginamojo indekso administratoriui pateiks galutinę sąskaitą už skirtumą.
            
         
         
            12 straipsnis
            Įsigaliojimas ir taikymo data
            Šis reglamentas įsigalioja ir pradedamas taikyti trečią dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. vasario 16 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 171, 2016 6 29, p. 1.
         
            (2)  2021 m. vasario 10 d. Europos Parlamento ir Tarybos reglamentas (ES) 2021/168, kuriuo iš dalies keičiamas Reglamentas (ES) 2016/1011, kiek tai susiję su tam tikriems trečiųjų šalių neatidėliotino užsienio valiutos kurso lyginamiesiems indeksams taikoma išimtimi ir tam tikrus lyginamuosius indeksus, kurių teikimas nutraukiamas, pakeičiančių pakaitinių lyginamųjų indeksų nustatymu, ir iš dalies keičiamas Reglamentas (ES) Nr. 648/2012 (OL L 49, 2021 2 12, p. 6).